作者：彭元逊
词牌/韵律：六丑

paragraphs: 似东风老大，那复有、当时风气。
有情不收，江山身是寄。
浩荡何世。
但忆临官道，暂来不住，便出门千里。
痴心指望回风坠。
扇底相逢，钗头微缀。
他家万条千缕，解遮亭障驿，不隔江水。
瓜洲曾舣，等行人岁岁。
日下长秋，城乌夜起。
帐庐好在春睡。
共飞归湖上，草青无地。
雨、春心如腻。
欲待化、丰乐楼前，青门都废。
何人念、流落无几。
点点抟作，雪绵松润，为君泪。

标签：宋词三百首